《西汉定陶共王陵鼎歌》
清代·钟大源

汉家孝惠践炎祚，封地既削闻梁王。隆准子孙就藩位，惟恢实始膺雄疆。

诏诸郡国立高庙，俾奉尊卣歆烝尝。定陶之鼎亦其一，缪篆二八铭都仓。

长陵草没井火熄，旧物沦落无何乡。仅从博古认款识，铁官鼓鞴空精良。

今兹古鼎制殊朴，范自何代来何方。通高七寸器杀半，盖疑盂覆形圆铛。

三环列非一峰卓，两耳峙并三足强。雷纹篆带品莫定，六夔三牺名难详。

西汉陶陵字可辨，供厨好畦应相当。中丞好古识精审，原父南仲均惭惶。

定为共王陵祭器，扶风共祀逾千霜。未入宣和旧图录，形质一一烦衡量。

累黍相差篆画别，知非初载升馨香。共王谥同名则否，孝哀往事殊难忘。

傅氏昭仪后宫最，诞毓龙种看腾骧。三鬷旧国藉屏翰，维城谊笃非恒常。

况复承华嗣主鬯，材艺素负夙德彰。身嗣前星表环极，子承景祚夸当阳。

推亲典并显尊重，报功事与追远长。想见顺时洁粢盛，斯鼎长奉园陵旁。

独遭新莽覆公餗，太阿倒握权势张。奏贬尊号及帝母，天家骨肉情殊伤。

窃怀玺绶事乌有，妄以私怨凭黄肠。穿茔竟忍遣谒者，发丘恍已添中郎。

金碗烟销土斑驳，宝衣火化云苍凉。休讶鱼镫照夜密，空怜燕影衔泥忙。

高冢崩隤百物毁，眯眼惟叹荆榛荒。流传此鼎独坚好，不随劫焰归苍茫。

爱等周家虎彝庋，珍同虞氏蜼敦藏。莫问郑邢暨妘妇，漫称雕豆兼玉觞。

所惜铭辞异器盖，雄鸳仿佛离雌鸯。何当更觅吉金偶，珠联璧合增辉煌。

生砂活碧敢亵视，西京法物留沧桑。总然得一亦已足，宝气上烛浮云光。

绝胜汾阴禋祀毕，长沦彝器波汤汤。

作者简介：钟大源，字晴初，号箬溪，海宁人。有《东海半人诗集》。